ኣብ መዛዘሚ፡ ዓውደ-ትምህርቲ ልዑል ነጥቢ ካብ ነፍሲ-ወከፍ ዘመዝገቡ ተመረቕቲ፡ እንታይ ተሸሊሞም?
ኮሌጅ ስነ-ፍልጠት ማይ-ነፍሒ፡ 205 ተመሃሮ ኣመሪቑ
ኮሌጅ ስነ-ፍልጠት ማይ-ነፍሒ፡ ትማሊ 7 ነሓሰ፡ ቅጥዕታት ምክልኻል ለበዳ ኮቪድ 19 ብዝሓለወ ኣገባብ ኣብ ዝገበሮ ስነ- ስርዓት፡ 203 ብዲግሪ፡ 2 ብዲፕሎማ - 205 ተመሃሮ ኣመሪቑ። ንሳቶም፡ 39 ብስነ-ህይወት፡ 31 ብስነ- ቀመም፡ 15 ብስነ-ምድሪ፡ 31 ብስነ-ፍልጠት ላይብረሪን ሓበሬታን፡ 21 ብስነ-ፍልጠት ስነዳን መዛግብን፡ 23 ብሕሳብ፡ 13 ብፊዝክስ፡ 30 ብስታስቲክስ - ብዲግሪ፣ ከምኡ ድማ 2 ብምሕደራ ሃብቲ ዓሳ - ብዲፕሎማ ዝተመረቑ እዮም። ዲን ኮሌጅ ስነ-ፍልጠት ማይ-ነፍሒ ፕሮፌሰር ገብራይ ኣስገዶም፡ ብሰንኪ ስግኣት ለበዳ ኮሮና ቫይረስ፡ ኣብ ስርዓተ-ካላንደር 2019/2020 ምምዝባል ከምዘጋጠመ፡፡ የግዳስ ተመሃሮን መማህራንን ብዝገበርዎ ሓያል ጻዕሪ፡ ምስቲ ብሃገራዊ ኢንስቲትዩት ላዕለዋይ ትካላት ትምህርቲን ምርምርን ዝተዋህበ መመርሒ ተደሚሩ፡ ተመሃሮ ኣብ እዋኑ ናብ ምምራቕ ከምዝበቕዑ ገሊጹ። ተመረቕቲ፡ ጽላታት ትምህርቲ፡ ኢንዱስትሪ፡ ጸዓትን ተፈጥሮኣዊ ሃብቲ ሃገርን ኣብ ምምዕባል ምእንቲ ክነጥፉ፡ ደረጃኡ ዝሓለወ ተወሳኺ ክልሰ-ሓሳባውን ግብራውን ትምህርቲ ክቐስሙ፡ ቀጻሊ ጻዕርታት ክካየድ ምዃኑ - ፕሮፌሰር ገብራይ ሓቢሩ። ሎሚ ዓመት 20 መማህራን ናይ ሳልሳይ ዲግሪ ትምህርቶም ንኽቕጽሉ ኣብ መስርሕ ከምዝርከቡ ድማ ኣረዲኡ። ኣብ መዛዘሚ፡ ዓውደ-ትምህርቲ ልዑል ነጥቢ ካብ ነፍሲ-ወከፍ ዘመዝገቡ ተመረቕቲ፡ ሜዳልያ ተሸሊሞም።
ሜዳልያ